Id-Deċiżjoni tal-Kummissjoni
tal-25 ta' Lulju 1995
li temenda d-Deċiżjoni 92/446/KEE tas-27 ta' Lulju 1992 dwar il-kwestjonarji li għandhom x'jaqsmu mad-direttivi fis-settur ta'l-ilma
(Test b'relevanza għaż-ŻEE)
(95/337/KE)
Il-Kummissjoni tal-Komunità Ewropea,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/464/KEE ta'l-4 ta' Mejju 1976 dwar it-tniġġis ikkawżat minn ċerti sustanzi perikolużi li jintremew fl-ambjent marittimu tal-Komunità [1], kif emendata bid-Direttiva 91/692/KEE tat-23 ta' Diċembru 1991 li tirregola u tirrazzjonalizza r-rapporti dwar l-implimentazzjoni ta' ċerti Direttivi li jittrattaw dwar l-ambjent [2], u b'mod partikolari l-Artikolu 13(1) tagħha, kif ukoll id-dispożizzjonijiet relevanti tad-Direttivi l-oħra msemmija fl-Anness I tad-Direttiva 91/692/KEE,
Wara li kkunsidrat id-Direttiva tal-Kunsill 75/440/KEE tas-16 ta' Ġunju 1975 li tikkonċerna l-kwalità meħtieġa ta'l-ilma tal-wiċċ maħsub għall-użu tax-xorb mill-bniedem fl-Istati Membri [3], hekk kif emendata l-aħħar bid-Direttiva 91/692/KEE, u b'mod partikolari l-Artikolu 9a tagħha,
Wara li kkunsidrt id-Direttiva tal-Kunsill 80/778/KEE tal-15 ta' Lulju 1980 dwar il-kwalit ta' ilma maħsub għal konsum mill-bniedem [4], hekk kif emendata l-aħħar bid-Direttiva 91/692/KEE, u b'mod partikolari l-Artikolu 17a tagħha,
Wara li kkunsidrat id-Direttiva tal-Kunsill 76/160/KEE tat-8 ta' Diċembru 1975 dwar il-kwalità ta'l-ilma tajjeb għall-għawm [5], kif emendata l-aħħar bid-Direttiva 91/692/KEE, u b'mod partikolari l-Artikolu 13 tagħha,
Billi l-Istati Membri jeħtieġ li jfasslu rapport dwar l-implimentazzjoni ta' ċerti Dirrettivi Komunitarji fuq il-bażi ta' kwestjonarji jew skemi li jkunu saru mill-Kummissjonji; billi, skond l-Artikolu 6 tad-Direttiva 91/692/KEE, dawn il-kwestjonarji jew l-skemi prinċipali għandhom isiru mill-Kummissjoni li tkun mgħejjuna f'dan il-qasam minn kumitat magħmul minn rappreżentanti ta'l-Istati Membri u presedut mir-rappreżentanti tal-Kummissjoni;
Billi bid-Deċiżjoni 92/446/KEE [6] il-Kummissjoni stabbiliet l-iskema tal-kwestjonarji li fuq il-bażi tagħhom l-Istati Membri jeħtieġ li jfasslu rapporti dwar l-implimentazzjoni ta' Direttivi Komunitarji li jikkonċernaw is-settur tal-ilma;
Billi, waqt li tiġi kkunsidrata aktar konsultazzjoni mal-Kumitat, dawk il-kwestjonarji jinkludu noti ta' spjegazzjoni u tabelli rfinati li dwarhom ikun diġà sar qbil biex jiġu ċċarati l-obbligazzjonijiet tar-rapportar li jkunu ġew imposti fuq l-Istati Membri u biex jiġi żgurat li l-informazzjoni li tingħata lill-Kummissjoni mill-Istati Membri tkun komprensiva, konsistenti u komparabbli;
Billi d-Deċiżjoni tal-Kummissjoni 92/446/KEE għandha għalhekk tiġi emendata mingħajr preġudizzju għall-ħtiġiet ta' rappurtar imsemmi fuq;
Billi l-miżuri previsti minn din id-Direttiva ma kinux is-suġġett ta' opinjoni tal-Kumitat stabbilit bl-Artikolu 6 tad-Direttiva 91/692/KEE fiż-żmien stabbilit mill-President tal-Kumitat;
ADOTTA DIN ID-DEĊIŻJONI
Artikolu 1
L-Anness tad-Deċiżjoni Nru 92/446/KEE għandu jinbidel bl-Anness ta' din id-Deċiżjoni.
Artikolu 2
Din id-Deċiżjoni qed tiġi indirizzata lill-Istati Membri.
Magħmula fi Brussel, fil-25 ta' Lulju 1995.